Szám: 1-2/2026.

3. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2026. február 12-i rendes, nyilvános ülésére**

**Tárgy:** Az önkormányzat 2026. évi költségvetésének elfogadása

**Tisztelt Képviselő-testület!**

Az államháztartásról szóló 2011. évi CXCV. törvény (továbbiakban: Áht.) 24. § (2)-(3) bekezdései alapján a jegyző által előkészített rendelettervezetet a polgármester nyújtja be a képviselő-testület felé, a jelenlegi napirend tárgyalásával ennek a törvényi kötelezettségnek teszek eleget. Az idei évtől a költségvetési rendelet nem eFt-ban, hanem Ft-ban tartalmazza a számszaki adatokat.

A Magyarország 2026. évi központi költségvetéséről szóló 2025. évi LXIX. törvény 2025. június 26-án került kihirdetésre. A kötelező legkisebb munkabér (minimálbér) és a garantált bérminimum megállapításáról szóló 426/2025.(XII.23.) Korm.rendelet alapján a minimálbér illetve garantált bérminimum január 1-jétől emelkedett. Az állami hozzájárulásokhoz tartozó mutatószámok felmérése tavaly novemberben elkezdődött ugyan, de ezek pénzügyi adatai nagyon későn, néhány adat esetében 2026. február elején állt a rendelkezésünkre. A központi támogatási összegeken kívül a 2026. évi költségvetés megalapozásához elengedhetetlen volt a 2025. évi tényszámok ismerete, ami a december havi könyvelést követően állt rendelkezésre, így a költségvetés összeállítására az idei évben – az előző évekhez képest – még kevesebb idővel rendelkeztünk.

A központi jogszabályok változásai az önkormányzati költségvetés készítésére is jelentős hatást gyakoroltak, ezek közül a legfontosabbak az alábbiak voltak:

- Az előzőekben említett minimálbér és a garantált bérminimum összegének emelése folytatódott, a minimálbér 11 %-kal, a garantált bérminimum 7 %-kal nőtt az előző év januári összegéhez viszonyítva, ami jelentős bértömeg növekedést jelent önkormányzati szinten. A többletköltségek fedezetét a jelenlegi tervezetben részben biztosította a központi költségvetés, a hiányzó fedezetet az önkormányzat önerőből biztosítja.

- A pedagógusok esetében a 2026. évi tanárbéremelésről és az ahhoz nyújtott központi költségvetési támogatásról szóló 435/2025. (XII. 23.) Korm.rendelet alapján a munkáltatónak intézményi szinten átlagosan 10 %-os bérfejlesztést kell végrehajtani.

- A szociális, valamint a gyermekjóléti ágazatban foglalkoztatott közalkalmazottak ágazati pótlék rendszere az idei évben a kiegészítő szociális pótlék kifizetéséhez kapcsolódó támogatásról, valamint egyes gondoskodáspolitikai tárgyú kormányrendeletek módosításáról szóló 427/2025. (XII.23.) Korm.rendelet alapján kiegészül a kiegészítő szociális pótlékkal, amit a központi költségvetés finanszíroz. A korábbi évek gyakorlatától eltérően az eredeti költségvetési előirányzatok ezeket az összegeket tartalmazzák kiadási és bevételi oldalon egyaránt.

- A kulturális ágazatot érintő béremelésről szóló 434/2025. (XII.23.) Korm.rendelet rendelkezik a kulturális ágazatot érintő 15 %-os béremelésről, amely átadásra került a SZE-VA [GRÓT Nonprofit Kft.](https://www.google.com/url?client=internal-element-cse&cx=1cc9d298f13b62a8d&q=https://www.ceginformacio.hu/cr9312398874&sa=U&ved=2ahUKEwjL3teZxs6SAxX_SKQEHZB2FEwQFnoECAsQAQ&usg=AOvVaw0uslknByrHdcakP8kZkGDe&fexp=73152285,73152283)-nek.

- A 2025. évi LXIX. számú, központi költségvetésről szóló törvényben továbbra is változatlanul szerepel a 2008-ban megállapított, közszolgálati tisztségviselőkre vonatkozó 38.650 Ft illetményalap, de átlagosan 13 % bérfejlesztést tartalmaz a köztisztviselők számára, amelynek összege szerepel a jelenlegi tervezetben. A köztisztviselői illetményalap a jelenlegi rendelet-tervezetben – a tavalyival azonos összegben - 87.000 Ft-tal szerepel.

- A települési önkormányzatok által 2026. évben teljesítendő önkormányzati szolidaritási hozzájárulás összegéről szóló 49/2025.(XII.23.) NGM rendelet tartalmazza a települési önkormányzatok 2026. évre vonatkozó szolidaritási hozzájárulás fizetési kötelezettségét, ami Zalaszentgrót esetében 84.260 eFt, ami az előző évinek majdnem duplája, mivel 2025-ben ezen a jogcímen 43.634 eFt fizetési kötelezettsége keletkezett a városnak. Újdonság az előző évhez képest, hogy az önkormányzatnak kell negyedévente utalni az NGM rendeletben meghatározott összeget, szemben az előző évvel, amikor havonta a nettó finanszírozás keretében vonta el az Államkincstár.

- A helyi önkormányzatok központi támogatási rendszere az idei évben is az önkormányzati feladatellátáshoz igazodó, 2013. évtől kialakított feladatalapú támogatási rendszerben történik, ami egyre kevésbé tölti be a szerepét. Az önkormányzati kiadások növekedését az előző évek magas inflációja okozza, aminek mértéke igaz ugyan, hogy csökkent, de általában az árak az előző évek árszintje alá nem süllyedtek, csak jelentős mértékben nem emelkednek. A probléma az, hogy a központi támogatások megállapításánál az inflációt minimális mértékben vették és veszik figyelembe, ezt mutatja évről-évre az üzemeltetési támogatások változatlan összege vagy minimális emelkedése.

- Az idei évben sem kapott az önkormányzat az iparűzési adóerőképességének emelkedése miatt a szociális feladatokra támogatást, önerőből kell megoldani a segélyek finanszírozását. Egyértelműen látszik a szociális törvényben megfogalmazott öngondoskodás elsődlegessége, az állam szerepvállalásának teljes visszaszorulása.

Zalaszentgrót Város Önkormányzata 2026. évi költségvetésének elkészítése során az alábbi szempontok érvényesültek:

Az intézményi, illetve gazdasági társaságok struktúrájában változás nem történt. Korábbi években is feladatként jelentkezett az illegális hulladéklerakó telepek felszámolása, de sajnos ez évről-évre nagyobb anyagi terhet jelent az önkormányzatnak, amit a támogatási rendszer egyáltalán nem kezel.

Továbbra is a költségvetés bevételi oldalának legjelentősebb tétele a központi költségvetésből származó állami támogatás, amelynek összege 950.047 eFt, amely az előző évi eredeti előirányzatnál 128.504 eFt-tal több.

Saját bevételeken belül legnagyobb összeg, 504.500 eFt a közhatalmi bevételekből, a helyi adókból származik. Az önkormányzat az idei évre vonatkozóan döntött a kommunális és építmény adó (lakásokra vonatkozó) mértékének emeléséről, a tervezés során ez figyelembevételre került. Az adóbevételeken belül az iparűzési adó a legjelentősebb bevételi forrás, az idei évben a tavalyi évben beszedett bevételnél kevesebb, de a tavalyi tervnél – figyelembe véve a 2025. évben beadott bevallások adatait - 62.000 eFt-tal több került betervezésre.

Az egyéb saját bevételek esetében a működési bevételek tervezése a képviselő-testület döntései alapján történt.

A jelenlegi tervezetbe a közmunka programoknak a február végéig tartó szakasza került be azonos összegben a költségvetési rendelet bevételi és kiadási oldalára. Az idei évre vonatkozó program a következő költségvetési rendelet módosításakor kerül bele a rendeletbe.

Az idei évi költségvetésbe is belekerült a Zalai Borút Egyesületnek átadott pénzeszköz visszafizetése, ennek realizálására évek óta nem került sor.

Az idei évben is számol a tervezet ingatlan értékesítéssel, ami a fejlesztési kiadások forrásául szolgál az év folyamán.

# A fejlesztések finanszírozásának új eleme 2025-től a Versenyképes Járások Program, amelyen már előző évben is „sikeresen” szerepelt az önkormányzat. Az elnyert pályázati források szerepelnek a költségvetésben egyrészt 2026. évi bevételként, illetve 2025. évi költségvetési maradványként, hozzájuk rendelve a beruházási és felújítási kiadásokat.

A bevételi oldal meghatározó eleme az előző évről áthozott 450.793 eFt költségvetési maradvány, amelynek végleges összege a 2025. évi költségvetési beszámolók elkészítése után kerül meghatározásra. A költségvetési maradványokban szerepelnek a pályázatokhoz kiutalt előlegek, illetve az év végi jelentős összegű ingatlan értékesítés is.

A költségvetés kiadási oldalán legnagyobb tételként az engedélyezett létszámkeret alapján számított személyi juttatás és a munkaadókat terhelő járulék jelentkezik, figyelembe véve a minimálbér és garantált bérminimum emelkedést, a soros lépéseket és az ágazati bérfejlesztéseket, cafeteria juttatásokat.

A működést szolgáló dologi kiadások tervezése a 2025. évi eredeti előirányzatból indult, figyelembe véve az év során meghozott képviselő-testületi határozatokat, megkötött szerződéseket, különös tekintettel a rezsidíjakra. A karbantartások tervezése az intézmények bevonásával történt az előző évinél alacsonyabb, 21.789 eFt összegben, ami keretet ad az állagmegóvó feladatok elvégzésére. A karbantartások célonkénti meghatározását az előterjesztés 1. számú melléklete tartalmazza. A közmunka programok szűkülésével egyre több külső vállalkozót kell alkalmazni a feladatok megoldásához, ez pedig egyre több pénzt kíván.

A szociális ellátások kerete az önkormányzat szociális rendeletében meghatározott juttatások alapján került összeállításra. Az idei év kiadásaira szolgáló keret 15.000 eFt, ami magasabb az előző évinél.

A beruházási kiadások kerete a jelenlegi tervezetben 102.188 eFt, a felújítások 193.356 eFt összegben szerepelnek, finanszírozásuk pályázati források bevonásával történik.

Az idei évben is betervezésre került a közművagyon szolgáltató által készített, képviselő-testület által elfogadott gördülő fejlesztési tervének 2026. évi üteme, amelynek bevételi forrását a szolgáltató által 2026-ban fizetendő használati díj biztosítja.

Az önkormányzat tulajdonában lévő gazdasági társaságok 2026. évi működésében az alapítótól megkapott feladatok finanszírozása az alábbiak szerint alakul:

**Szentgrótért Kft.**

A Szentgrótért Kft. a korábbi években megszokott módon több divízióra osztva végzi tevékenységét.

2026-ban az előzetes üzleti tervezés az alábbi divíziókra bontva történt:

* **Sportcsarnok üzemeltetés,**
* **Fürdő üzemeltetése,**
* **Fejlesztési ügynökség,**
* **Dózsa 9. társasház üzemeltetése,**
* **Társasház kezelés;**

Az egyes tevékenységek vonatkozásában közös cégmenedzsment végzi az egyes üzletágak összehangolását, melynek költségei a divíziók között szétosztásra kerül. A Szentgrótért Kft. 2026. évben tervezett összes menedzsment költsége: 19.077.676,-Ft. Az összes menedzsment költség 10 % (sportcsarnok üzemeltetés), 60 % (fürdő üzemeltetése), 15 % (fejlesztési ügynökség), 10 % (Dózsa 9. társasház üzemeltetése), 5 % (társasház kezelés) arányban oszlik meg az egyes divíziók között.

**Sportcsarnok üzemeltetés:**

A Sportcsarnok üzemeltetését 2020. január 1-gyel vette át a Szentgrótért Kft., melynek üzemeltetését azóta piaci alapokra helyezte. Összeségében a cég nyereséggel végzi ezen tevékenységet, melyből a szükséges karbantartások megvalósítása folyamatosan biztosítható. Ezen tevékenység vonatkozásában az Önkormányzat részéről szerződés szerint számla ellenében biztosítandó díj 1.750.380,-Ft + Áfa összeg, mely 2020. óta változatlan.

**Fejlesztési ügynökség:**

A fejlesztési ügynökség látja el a Zalaszentgrót Város Önkormányzata és intézményeinek pályázatírási, pályázat megvalósítási és elszámolási feladatait. A szerződés keretében számla ellenében átadott összeg a tavalyi évhez képest azonos mértékben valósul meg, tervezetten 2.400.000,-Ft + Áfa összegben realizálódik.

**Fürdő üzemeltetése:**

A Szentgrót Termálfürdő üzemeltetését 2019-ben átvett Szentgrótért Kft. az elmúlt években eredményesen működtette a létesítményt, és a korábban veszteséges gazdálkodást nyereségessé tette. Az elmúlt időszakban a közüzemi díjak jelentős mértékű emelkedése, valamint a 2025. évi nyári kedvezőtlen időjárási körülmények következtében a társaság gazdálkodása ismét veszteségessé vált. Ugyanakkor 2025-ben a megvalósított napelemes beruházás hatására a villamosenergia-költségek csökkenése már érzékelhető.

A Szentgrótért Kft. a fürdő üzemeltetését bérleti-üzemeltetési szerződés keretében látja el. A szerződés szerinti 2026. évi üzemeltetési díj összege 17.280.000 Ft + Áfa, amely megegyezik az előző évben meghatározott összeggel.

**Dózsa 9. társasház üzemeltetés:**

A Társasházi önkormányzati helyiségek üzemeltetése 2023-ban került a céghez. A Kft. az elmúlt időszakban a piaci alapra megemelt bérleti díj mellett növelte a bérlők számát, mely a divízió rentábilis működését biztosítja. 2026. évben a tevékenység finanszírozása sem változott az előző évhez képest, azaz tervezetten 2026-ban is 5.300.000,-Ft + Áfával szerepel az önkormányzat költségvetésében.

**Társasházkezelés:**

A társasházkezelés a Kft. egyetlen olyan divíziója, melyet kizárólag külső piac finanszírozza, melyhez az önkormányzat finanszírozást semmilyen formában nem biztosít.

Tehát elmondható, hogy a Szentgrótért Kft. tervezett finanszírozása 2026-ban divíziónként és céges szinten változatlanul került betervezésre az elmúlt évhez képest. A társaság az előző évektől eltérően nyereséges működéssel tervez, elsősorban a napelemes rendszer révén elért megtakarításoknak köszönhetően, ugyanakkor a Fürdő bevételeinek időjárásfüggősége továbbra is kockázati tényezőt jelent.

**SZEVA-GRÓT Nonprofit Kft.:**

Zalaszentgrót Város Önkormányzata egyszemélyes alapítója SZE-VA GRÓT Nonprofit Kft.-nek. A társaság 2023. május óta in-house szerződés keretében látja el Zalaszentgrót város városközponti és városrészi zöldterületeinek karbantartását.

2023. július 1-jével a cég portfóliója kiegészült a korábbi Városi Művelődési Központ által biztosított közművelődési és könyvtári feladatok ellátásával, és fokozatosan átvette a korábbi Városmarketing iroda által ellátott tevékenységeket is, mely 2025. március 1-jével kiegészült a médiaszolgáltatás tevékenységgel is.

A fentiekre való tekintettel az üzemeltetés átláthatósága, tervezhetősége szempontjából két divízió működik a Kft-n belül:

* **Zöldterületkezelés,**
* **Közművelődés;**

Az egyes tevékenységek vonatkozásában közös cégmenedzsment végzi az egyes üzletágak összehangolását, melynek költségei kiadások aránya alapul vételével a divíziók között szétosztásra kerül. A SZE-VA GRÓT Nonprofit Kft. 2026. évben tervezett összes menedzsment költsége: 11.583.036,-Ft. Az összes menedzsment költség a két divízió között oszlik meg.

**Zöldterületkezelés:**

A Kft. Zöldterületkezelési divíziójának finanszírozása a tárgyévben **jelentősebb emelkedést** mutat, és 72.225.000 Ft + Áfa vállalkozói díjjal valósul meg. Ezen emelkedés a **11%-os béremelés**, valamint a szerződésbe bevont **többletterületek kezelése** miatt indokolt, és a megnövekedett feladatellátással arányos.

**Közművelődés:**

A SZE-VA GRÓT Nonprofit Kft. közművelődési divíziójának önkormányzati hozzájárulása a tárgyévben **135.275.000 Ft,** amely **9%-os növekedést** jelent az előző évhez képest.

Saját bevételek között betervezésre került a jegyértékesítés 4.830.000 Ft bevétel, a 2.400.000 Ft bérleti díj összege, valamint az ajándéktárgyak értékesítéséből 548.491 Ft bevétel és egyéb (könyvtári tagdíj, fénymásolás) értékesítésből 271.127 Ft bevétel, mindösszesen 8.049.618 Ft összegben.

A bevételek fedezetet biztosítanak a dolgozók bérköltségére – beleértve a **kötelező 15%-os béremelést** –, valamint a szolgáltatási tervben szereplő programok megvalósítására. A bérjellegű kifizetések összege **59.956.643 Ft,** a dologi kiadásokon belül **18.240.000 Ft** az előadói díjakra, a fennmaradó 49.775.620 Ft a rendezvények járulékos költségeire, a médiaszolgáltatás tevékenységre, a működési költségekre és a művelődési ház üzemeltetésére szolgál. A költségvetés továbbá **5.500.000 Ft** értékben tartalmaz kisebb eszközbeszerzéseket és egy versenyzongora vásárlását is.

Összességében megállapítható, hogy a fenti bevételek és kiadások figyelembevételével a SZE-VA GRÓT Nonprofit Kft. 2026-ban is rentábilis gazdálkodást folytat, minimális mértékű nyereség elérése mellett.

A jelenlegi tervezetben a civil szervezetek támogatása a beadott beszámolók és kérelmek alapján került összeállításra. Az idei évi támogatási keret indokolt esetben kiegészülhet évközben a céltartalékokból nyújtott támogatási összegekkel, amelyek felhasználásáról a képviselő-testület a soron következő költségvetési rendelet módosításkor tájékoztatást kap.

**Tisztelt Képviselő-testület!**

A jelenlegi rendelettervezet a központi jogszabályok előírásai és a helyi feladatok figyelembevételével került összeállításra, de – különösen adóbevételek, rezsidíj kiadások esetében - több bizonytalansági tényezőt tartalmaz, ami kihat az önkormányzat évközi likviditására. A helyi iparűzési adó esetében a 2025. évi LXIX. törvény 10. mellékletében meghatározott szabályok alapján befizetési kötelezettsége is keletkezhet az önkormányzatnak, amennyiben a 2026. évi tényleges bevétel meghaladja a 2025. évi beszedett mértéket. A jelenleg rendelkezésre álló adatok alapján ezzel nem számolt a tervezet, mert a tervezett bevétel a tavalyi beszedett adó összege alatt marad.

A jelenlegi költségvetés minimális tartalék kereteket tartalmaz mind a működés, mind a felhalmozás tekintetében. Az idei költségvetés több olyan feladatot tartalmaz, amelyeknek végrehajtása az önkormányzat számára kötelező, ugyanakkor állami finanszírozás nincs hozzá, kimerítve ezzel az önkormányzati tartalékokat.

A Szociális és Humán Ügyek Bizottsága az előterjesztést a 2026. február 5-i ülésén megtárgyalta, a 6/2026. (II.05.) számú határozatával javasolja Zalaszentgrót Város Önkormányzata Képviselő-testületének az önkormányzat 2026. évi költségvetésének elfogadását.

A Pénzügyi és Gazdasági Bizottság a 2026. február 5-i ülésén megtárgyalta az önkormányzat 2026. évre vonatkozó költségvetési tervezetét mellékleteivel, részletes anyagával áttekintette és a 6/2026. (II.05.) számú határozatában a 2026. évre vonatkozó költségvetési tervezetét mellékleteivel, részletes anyagával áttekintette és a képviselő-testület számára elfogadásra javasolta. Megállapította, hogy a költségvetési rendeletben reális célok kerültek meghatározásra, az a jelenlegi formájában végrehajtható. Évközben új feladat meghatározása csak a feladathoz rendelt forrás meghatározásával lehetséges.

A konkrét tervezési munka során többszöri egyeztetést folytatott az önkormányzat vezetése a költségvetési szervekkel, illetve egyéb érintettekkel, ezek eredményeképpen terjesztem jelen tervezetet a képviselő-testület elé.

**Egyeztetési kötelezettség:**

Az államháztartásról szóló törvény végrehajtásáról szóló 368/2011. (XII. 31.) Korm. rendelet 27. § (1) bekezdése előírja a költségvetési rendelettervezet egyeztetését a költségvetési szervek vezetőivel. Az anyag megküldésre került valamennyi intézményvezető részére.

A gazdasági kamarákról szóló 1999. évi CXXI. törvény 37. § (4) bekezdése szerint a gazdasági döntéseket megelőzően a helyi önkormányzat területén működő, érdekelt gazdasági érdekképviseleti szervezet, a Zala Vármegyei Kereskedelmi Kamara számára is elküldésre került a költségvetési rendelettervezet.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt képviselő-testületet:

1. **A rendelettervezet jelentősnek ítélt hatásai:**

a.) *A tervezet társadalmi, gazdasági, költségvetési hatásai:*

Zalaszentgrót hosszú távú fejlődése csak akkor biztosítható, ha a költségvetési politika kiszámítható és fenntartható gazdasági környezetet teremt. Ennek releváns részét képezi, hogy az önkormányzat hogyan hasznosítja a rendelkezésre álló vagyonát, költségvetésében milyen feladatokra és mennyi forrást biztosít a fejlesztéshez és a működéshez. A költségvetés tervezésében ugyanis lényegi szempont a lakosság megfelelő színvonalú közszolgáltatásokkal való ellátásának pénzügyi biztosítása.

Az önkormányzat - törvényi keretek között - a tulajdonával önállóan rendelkezik, bevételeivel önállóan gazdálkodik, az önként vállalt és a kötelező önkormányzati feladatok ellátásáról egységes költségvetéséből gondoskodik.

A helyi önállóságot anyagilag, szervezetileg és jogilag biztosító önkormányzatbarát környezetben az önkormányzat képes arra, hogy a köz megelégedésére hatékonyan igazodjon a helyi sajátosságok és igények sokszínűségéhez, az országos közfeladatok helyi érdekű megvalósításához. Az önkormányzat költségvetésének bevételei közvetett módon meghatározzák a településen élő emberek jövedelmi helyzetét. A közalkalmazottak, köztisztviselők, egyéb jogviszonyban foglalkoztatottak juttatásai, a segélyezettek ellátásai közvetett társadalmi hatással van az önkormányzat területén élőkre, az intézmények ellátottaira, az életszínvonal alakulására.

A helyi adó bevételek nagysága, a működési bevételek folyamatos beszedése befolyásolja az önkormányzat likviditását.

Az Önkormányzat tervezett éves bevételeit és a kiadásait elkülönítetten tartalmazza a rendelettervezet.

b.) *A jogszabály környezeti és egészségi következményei*:

A költségvetés rendelkezik működési kiadás (pénzeszköz átadás, illetőleg működési finanszírozás) formájában az egészségügyi és - az érvényes társulási megállapodás alapján - a szociális, valamint gyermekjóléti feladatok ellátásáról, ezáltal biztosítja az önkormányzat által közvetlenül ellátandó és az említett feladatokat érintő finanszírozások zökkenőmentes megvalósulását, mely hozzásegíti a fenti feladatokat ellátó intézményeket ahhoz, hogy fedezetük legyen ezen feladatok ellátására, mely így pozitív kihatással van településünk lakosságának egészségi állapotára, az emberi egészséghez való megfelelő színvonalú ellátás biztosítására, illetőleg szociális életkörülményeire.

c.) *A jogszabály adminisztratív terheket befolyásoló hatásai:*

A tervezet a jelenlegihez képest jelentős adminisztratív terheket nem keletkeztet, ez főként annak köszönhető, hogy az önkormányzati jogalkotásra jogszabályi előírások miatt kerül sor.

1. **A rendelet megalkotásának szükségessége, a jogalkotás elmaradásának várható következményei:**

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 111. § (2) bekezdése, valamint az Áht. 23. §-ának (1) bekezdése, 24. §-ának (2)-(4) bekezdése teszi indokolttá a jogszabály megalkotását. Megállapítható, hogy a rendelettervezet igazodik a központi jogszabályokhoz.

A Mötv. 111/A. §-a értelmében amennyiben a helyi önkormányzat a költségvetési évre vonatkozóan nem rendelkezik elfogadott költségvetéssel, a részére járó egyes támogatások folyósítása az Áht.-ban meghatározottak szerint felfüggesztésre kerül.

1. **A rendelet alkalmazásához szükséges személyi, szervezeti, tárgyi és pénzügyi feltételek:**

A rendelet alkalmazásához szükséges személyi állomány a rendeleti javaslatban foglaltak szerinti létszámban áll az Önkormányzat és a költségvetési szervek rendelkezésére. A szükséges tárgyi és pénzügyi feltételeket a Képviselő-testület a költségvetési rendelet megalkotásával fogja tudni biztosítani. Tehát nem keletkeztet többletfeltételeket a korábbiakhoz képest.

Kérem a Tisztelt Képviselő-testületet, hogy az előterjesztés megtárgyalásával az önkormányzat 2026. évi költségvetéséről szóló rendeletét elfogadni szíveskedjen.

**Zalaszentgrót,** 2026. február 10.

|  |  |
| --- | --- |
|  | **Baracskai József**  polgármester |

Az előterjesztés a törvényességi előírásnak megfelel.

|  |  |
| --- | --- |
|  | **Dr. Simon Beáta**  jegyző |